b'\n_START_ARTICLE_\nUr\xc5\xa1ula Berlot\n_START_SECTION_\n\xc5\xbdivljenje in delo\n_START_PARAGRAPH_\nUr\xc5\xa1ula Berlot je po kon\xc4\x8dani Srednji naravoslovni \xc5\xa1oli dve leti \xc5\xa1tudirala filozofijo na Filozofski fakulteti v Ljubljani, nato slikarstvo na Akademiji za likovno umetnost in oblikovanje Univerze v Ljubljani (Gustav Gnamu\xc5\xa1) in na Ecole Nationale Sup\xc3\xa9rieure des Beaux-Arts v Parizu (Bernard Piffaretti). Magistrirala je leta 2002 in doktorirala leta 2010 na Akademiji za likovno umetnost in oblikovanje Univerze v Ljubljani z disertacijo Mimesis: Intra-tanko podro\xc4\x8dje umetnosti in narave (Toma\xc5\xbe Brejc in Mladen Dolar). Od leta 2009 je zaposlena najprej kot docentka in nato izredna profesorica na Akademiji za likovno umetnost in oblikovanje Univerze v Ljubljani (predmeti: teorija prostora v likovni umetnosti, prostorske zasnove, anatomija). V letih 2003\xe2\x80\x932010 je pou\xc4\x8devala na Visoki \xc5\xa1oli za dizajn v Ljubljani (predmeta: teorija barv, vizualni jezik)._NEWLINE_Za svoje umetni\xc5\xa1ko delo je prejela priznanje pomembnih umetni\xc5\xa1kih del Univerze v Ljubljani (2008), \xc5\xa1tipendijo Schering Stiftung in enoletno reziden\xc4\x8dno bivanje v Kunstlerhaus Bethanien, Berlin (2007), nagrado fundacije Pollock-Krasner, New York (2005), nagrado Henkel Art Award, KulturKontakt Austria, Dunaj (2004). Razstavljala je v Kunstlerhaus Bethanien v Berlinu, BA-CA Kunstforum Tresor na Dunaju, v Moderni galeriji v Ljubljani, Haus der Kulturen der Welt v Berlinu (Transmediale 08), Muzeju moderne in sodobne umetnosti v Rijeki, Muzeju sodobne umetnosti v Vojvodini, Muzeju Revoltella v Trstu in v Living Art Museum v Reykjaviku . Dejavna je tudi kot umetnostna teoreti\xc4\x8darka. Objavila je ve\xc4\x8d \xc4\x8dlankov in monografijo o Marcelu Duchampu.\n_START_SECTION_\nNagrade in priznanja\n_START_PARAGRAPH_\nPrejela je priznanje pomembnih umetni\xc5\xa1kih del Univerze v Ljubljani (2010), nagrado Schering Stiftung: rezidenco v Kunstlerhaus Bethanien v Berlinu (2007), nagrado Pollock-Krasner fundacije v New Yorku (2005), nagrado Henkel Youth Artist Award (2004) in \xc5\xa1tipendijo za trimese\xc4\x8dno bivanje v okviru Kulturkontakt Artist Residency Program na Dunaju za leto 2005, dve odkupni nagradi in Grand Prix na Ex-tempore Piran (2002, 2003, 2004). Prejemala je delovno \xc5\xa1tipendijo Ministrstva za kulturo RS (2007), bila je izbrana za reziden\xc4\x8dna bivanja v ateljejih v Londonu (2010) in New Yorku (2003) Ministrstva za kulturo RS. Nominirana je bila za nagrado Pre\xc5\xa1ernovega sklada (2013). \xc2\xa0'